**Για το δικαίωμα στην υγεία και μόρφωση!**

Δεν πρόλαβαν καλά καλά να ανοίξουν τα σχολεία και οι επιπτώσεις από τις πολιτικές επιλογές της κυβέρνησης της ΝΔ για τον τρόπο λειτουργίας τους είναι φανερές. **Αντί να προχωρήσουν σε προσλήψεις μόνιμων εκπαιδευτικών, μείωση του αριθμού μαθητών ανά τμήμα, συστηματική και κατ’ επανάληψη διεξαγωγή τεστ κλπ, επέλεξαν να μην κάνουν τίποτα από αυτά στήνοντας ένα επικοινωνιακό παιχνίδι στις πλάτες του λαού, ανοίγοντας το δρόμο παράλληλα για την προώθηση μιας υπεραντιδραστικής ατζέντας για την εκπαίδευση.**

Εν μέσω καλοκαιριού ψηφίστηκε η αύξηση(!) του αριθμού των μαθητών ανά τμήμα, τα περισσότερα γυμνάσια και λύκεια ξεκίνησαν με κενά διδακτικού προσωπικού που φτάνουν το 40% και στα περισσότερα σχολεία, τα τμήματα έχουν πάνω από 25 άτομα! Ταυτόχρονα ανακοινώθηκαν τρίμηνες προσλήψεις αναπληρωτών για την κάλυψη έκτακτων αναγκών, υποβαθμίζοντας ακόμη περισσότερο την εκπαιδευτική διαδικασία και εμφανώς πριμοδοτώντας την τηλέ-εκπαίδευση, ενώ οι ελλείψεις στο κρίσιμο για την υγιεινή προσωπικό καθαριότητας είναι πολύ μεγάλες,Ακόμη και δωρεάν μάσκες και τα δωρεάν παγουρίνο για να διαφημιστεί το ίδρυμα Λασκαρίδη αποδείχτηκαν φιάσκο καθώς δόθηκαν μάσκες για παιδιά-γίγαντες και παγουρίνο για σφηνάκια.

Έτσι, ζώντας αυτή την κατάσταση οι μαθητές ξεκίνησαν και ήδη μετράμε εκατοντάδες καταλήψεις στα σχολεία της χώρας-αρκετές και στην περιοχή μας, με πορείες και κινητοποιήσεις στις γειτονιές και στα δημαρχεία. Καταλήψεις που γίνονται με μαζική συμμετοχή των μαθητών, που ζητούν προσλήψεις εκπαιδευτικών και «σπάσιμο» των πολυπληθών τμημάτων σε τάξεις έως 15 μαθητών, προσλήψεις καθαριστών/τριών καθώς και ιατρικού προσωπικού στα σχολεία, δωρεάν παροχή γευμάτων στα παιδιά ανεξαρτήτως δηλώσεων ή βεβαιώσεων όπως ζητούνται τώρα.

Και όπως ήταν φυσικό, απέναντι στο κύμα των καταλήψεων και των κινητοποιήσεων των μαθητών, δεν άργησε να βρεθεί η κυβέρνηση με τις κατασταλτικές και συκοφαντικές της μεθόδους. Εισαγγελικές παρεμβάσεις σε μια σειρά σχολεία, αλυσοπρίονα «αγανακτισμένων» γονιών, συκοφάντηση από κυβέρνηση, ΜΜΕ και τα παπαγαλάκια τους, παρουσιάζοντας όλους όσοι αντιδρούν, ως «ψεκασμένους» που τα βάζουν με τις μάσκες, κάτι που δεν έχει καμία σχέση με την πραγματικότητα, στοχεύοντας στην καταστολή των αγώνων και των διεκδικήσεων μαθητών/ριών και εκπαιδευτικών.

**Οι ιεραρχήσεις της κυβέρνησης είναι ξεκάθαρες: δισεκατομμύρια για αεροπλάνα και φρεγάτες, μπόλικο χρήμα στα ΜΜΕ για να κάνουν το άσπρο μαύρο από τη μια καιψίχουλα για την εκπαίδευση και την υγεία από την άλλη.**

Όμως, το δημόσιο σχολείο παρά την τεράστια υποβάθμισή του (δομών και εκπαιδευτικών) από τις αντιλαϊκές πολιτικές όλων των κυβερνήσεων, παραμένει δημόσιος χώρος μόρφωσης και εκπαίδευσης των παιδιών. Πεδία με στοιχεία οικοδόμησης γνώσεων, αξιών, ανακάλυψης των μαθητών κάτω από την τεράστια συνεισφορά και επιμονή των μαχόμενων εκπαιδευτικών, παρά την κυρίαρχη λογική υπέρ της αγοράς και των κερδών της.

**Γι’ αυτό χρειάζεται οι μαθητές μαζί με τους μαχόμενους εκπαιδευτικούς και τους γονείς, τους υγειονομικούς από κοινού να αγωνιστούν για να παρθούν τώρα όλα τα αναγκαία μέτρα.** Από αυτή τη σκοπιά καλούμε τους μαθητές και τις μαθήτριες σε κάθε σχολείο να συζητήσουν και να οργανώσουν τον αγώνα τους για τη διεκδίκηση όλων των αναγκαίων μέτρων για τη λειτουργία των σχολείων με βάση την κάλυψη των υγειονομικών προϋποθέσεων και των εκπαιδευτικών αναγκών.

Εμείς από την μεριά μας **ως Εκτός Σχεδίου**, δηλώνουμε την στήριξη μας στα αιτήματα και στις κινητοποιήσεις των μαθητών/τριών και των εκπαιδευτικών.

*Κάτω τα χέρια από τους μαθητές //Έξω οι εισαγγελείς από τα σχολεία*

*Έως 15 μαθητές ανά τμήμα //Προσλήψεις μόνιμων εκπαιδευτικών*

*Κάλυψη όλων των αναγκών σε προσωπικό καθαριότητας και μέτρα προστασίας*